CELEX: 32011Y0224(01)
Language: mt
Date: 2011-01-20 00:00:00
Title: Deċiżjoni tal-Bord Ewropew dwar ir-Riskju Sistemiku tal- 20 ta’ Jannar 2011 li tadotta r-Regoli tal-Proċedura tal-Bank Ċentrali Ewropew (BERS/2011/1)

24.2.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 58/4
            
         DEĊIŻJONI TAL-BORD EWROPEW DWAR IR-RISKJU SISTEMIKU
   tal-20 ta’ Jannar 2011
   li tadotta r-Regoli tal-Proċedura tal-Bank Ċentrali Ewropew
   (BERS/2011/1)
   2011/C 58/04
   IL-BORD ĠENERALI TAL-BORD EWROPEW DWAR IR-RISKJU SISTEMIKU,
   Wara li kkunsidra r-Regolament (UE) Nru 1092/2010 tal-Parlament Ewropew u tal-Kunsill tal-24 ta' Novembru 2010 dwar is-sorveljanza makroprudenzjali fl-Unjoni Ewropea tas-sistema finanzjarja u li jistabbilixxi Bord Ewropew dwar ir-Riskju Sistemiku (1), u b'mod partikolari l-Artikolu 6 tiegħu,
   Wara li kkunsidra r-Regolament tal-Kunsill (UE) Nru 1096/2010 tas-17 ta’ Novembru 2010 li jagħti lill-Bank Ċentrali Ewropew kompiti speċifiċi rigward il-funzjonament tal-Bord Ewropew dwar ir-Riskju Sistemiku (2),
   ADOTTA DIN ID-DEĊIŻJONI:
   Artikolu 1
   Definizzjonijiet
   Dawn ir-Regoli tal-Proċedura ser jissupplimentaw ir-Regolament (UE) Nru 1092/2010 meta jinqara flimkien mar-Regolament (UE) Nru 1096/2010. It-termini f’dawn ir-Regoli tal-Proċedura ser ikollhom l-istess tifsira bħal fir-Regolament (UE) Nru 1092/2010 u r-Regolament (UE) Nru 1096/2010.
   TITOLU 1
   
      ORGANIZZAZZJONI
   
   
      KAPITOLU I
   
   
      
         Il-Bord Ġenerali
      
   
   Artikolu 2
   Laqgħat tal-Bord Ġenerali
   1.   Il-Bord Ġenerali għandu jiddeċiedi dwar id-dati tal-laqgħat ordinarji tiegħu fuq proposta mill-President tal-BERS. Il-laqgħat ordinarji tal-Bord Ġenerali għandhom, fil-prinċipju, iseħħu skont skeda illi l-Bord Ġenerali għandu jiffissa biżżejjed żmien qabel il-bidu ta’ kull sena kalendarja. Laqgħat ordinarji addizzjonali jistgħu jiżdiedu mal-kalendarju matul is-sena.
   2.   B’konformità mal-Artikolu 9(1) tar-Regolament (UE) Nru 1092/2010, laqgħat straordinarji jistgħu jissejħu mill-President jew fuq talba ta’ mill-anqas terz tal-membri tal-Bord Ġenerali bid-dritt tal-vot. Bħala regola l-Bord għandu jsejjaħ laqgħat straordinarji mill-anqas jumejn kalendarji bil-quddiem, sakemm ma jinżammux permezz ta’ telekonferenza, f’liema każ jistgħu jissejħu jum bil-quddiem.
   3.   Il-laqgħat tal-Bord Ġenerali jistgħu jsiru permezz ta’ telekonferenza, sakemm: (i) mill-anqas ħames membri tal-Bord Ġenerali bid-dritt tal-vot ma joġġezzjonawx għal telekonferenza fil-laqgħat ordinarji; jew (ii) mill-anqas 10 membri tal-Bord Ġenerali bid-dritt tal-vot ma joġġezzjonawx għal telekonferenza fil-laqgħat straordinarji.
   Artikolu 3
   Sħubija
   1.   L-awtoritajiet superviżorji nazzjonali kompetenti għandhom jinformaw lis-Segretarjat tal-BERS bl-ismijiet tar-rappreżentanti għolja rispettivi tagħhom jew, fejn xieraq, ir-rappreżentanti komuni maħturin minn awtoritajiet superviżorji nazzjonali kompetenti bħala membri tal-Bord Ġenerali mingħajr dritt tal-vot, u jindikaw l-awtoritajiet superviżorji nazzjonali li lilhom jappartjenu.
   2.   Is-Segretarjat tal-BERS għandu jżomm u jaġġorna lista ta’ awtoritajiet superviżorji nazzjonali kompetenti u r-rappreżentanti tagħhom fil-Bord Ġenerali. Kull bidla għal din il-lista għandha tiġi nnotifikata lis-Segretarjat tal-BERS.
   Artikolu 4
   Attendenza fil-laqgħat tal-Bord Ġenerali
   1.   Għajr għal dak stipulat fl-Artikolu 9(4) u (5) tar-Regolament (UE) Nru 1092/2010, huma biss il-membri msemmija fl-Artikolu 6(1) u (2) tar-Regolament (UE) Nru 1092/2010 li jistgħu jattendu għal-laqgħat tal-Bord Ġenerali.
   2.   Minbarra l-membri bid-dritt tal-vot u l-President tal-Kumitat Ekonomiku u Finanzjarju, rappreżentant għoli wieħed biss tal-awtoritajiet superviżorji nazzjonali għal kull Stat Membru ser ipoġġi mal-mejda prinċipali matul id-diskussjonijiet dwar punti li għalihom huwa jkun inħatar bħala r-rappreżentant nazzjonali; ir-rappreżentanti l-oħra tal-awtoritajiet superviżorji nazzjonali għandhom jattendu bħala osservaturi. Fl-assenza ta’ rappreżentant komuni, ir-rappreżentanti maħtura tal-awtoritajiet superviżorji nazzjonali għandhom jikkomunikaw bejniethom u jinformaw lis-Segretarjat tal-BERS, mill-anqas ħamest ijiem kalendarji, bil-punti fuq l-aġenda tal-laqgħa tal-Bord Ġenerali li fiha ser jipparteċipaw. Fejn punti jaqgħu taħt il-kompetenza ta’ żewġ awtoritajiet superviżorji nazzjonali jew aktar, iridu jiġu konklużi arranġamenti speċjali bejniethom dwar kif tiġi implimentata r-regola tar-rotazzjoni fl-Artikolu 6(3) tar-Regolament (UE) Nru 1092/2010. Fejn l-awtoritajiet superviżorji nazzjonali ma jilħqux ftehim dwar l-implimentazzjoni tar-regola tar-rotazzjoni, il-Membru tal-BERS mill-bank ċentrali nazzjonali tal-Istat Membru rispettiv għandu jiddeċiedi, qabel kull laqgħa, liema rappreżentant għandu jpoġġi mal-mejda prinċipali għall-punti rispettivi u għandu jinforma lir-rappreżentanti skont il-każ.
   3.   Membru li ma jistax jattendi jista’ jaħtar sostitut bil-miktub biex jattendi għal-laqgħa mingħajr id-dritt tal-vot. Membri alternattivi jistgħu jinħatru biex jipparteċipaw f’laqgħat bid-dritt tal-vot fejn il-membri tal-BERS fil-kariga jkunu wrew l-inabbiltà tagħhom biex jattendu għal laqgħat għal tliet xhur. Il-ħatra ta’ membru alternattiv jew ta’ sostitut u l-parteċipazzjoni ta’ persuna li qed takkumpanja għandhom jiġu notifikati bil-miktub lis-Segretarjat tal-BERS fiż-żmien dovut qabel il-laqgħa. Fl-assenza tal-President, l-ewwel Viċi-President għandu jippresiedi l-Bord Ġeneral. Fl-assenza tat-tnejn, it-tieni Viċi-President għandu jippresidieh. Il-President tal-Kumitat Xjentifiku Konsultattiv u ż-żewġ Viċi-Presidenti tal-Kumitat Xjentifiku Konsultattiv għandhom jaħtru l-membri alternattivi tagħhom jew is-sostituti minn fost il-membri tal-Kumitat Xjentifiku Konsultattiv. Il-Viċi-President tal-Kumitat Tekniku Konsultattiv għandu jkun il-membru alternattiv jew is-sostitut tal-President tal-Kumitat Tekniku Konsultattiv.
   4.   Membri tal-Bord Ġenerali, il-membri alternattivi tagħhom jew is-sostituti jistgħu jkunu akkumpanjati minn persuna waħda. Il-proċeduri għandhom jixxandru f’kamra tal-laqgħat separata għal dawn il-persuni li jakkumpanjaw.
   5.   Il-Kap tas-Segretarjat tal-BERS għandu jassisti lill-President tal-BERS fit-tmexxija tad-deliberazzjonijiet u l-voti.
   6.   Il-President tal-BERS jista' jistieden lil persuni oħra fuq bażi ad hoc għal punti speċifiċi tal-aġenda fuq proposta mill-President jew minn membri oħra tal-Bord Ġenerali, fejn xieraq u bla ħsara għall-konformità mar-rekwiżiti tal-kunfidenzjalità.
   Artikolu 5
   Organizzazzjoni tal-laqgħat tal-Bord Ġenerali
   1.   Il-President tal-BERS għandu jfassal aġenda preliminari għal laqgħa ordinarja tal-Bord Ġenerali u jippreżentaha lill-Kumitat ta’ Tmexxija għall-konsultazzjoni mill-anqas tmint ijiem kalendarji qabel il-laqgħa tal-Kumitat ta’ Tmexxija flimkien mad-dokumentazzjoni relatata. Wara dan, il-President għandu jippreżenta l-aġenda provviżorja lill-membri tal-Bord Ġenerali flimkien mad-dokumentazzjoni relatata mill-anqas 10 jiem kalendarji qabel il-laqgħa tal-Bord Ġenerali.
   2.   Il-Bord Ġenerali jista' jiddeċiedi li jneħħi jew iżid punti mal-aġenda provviżorja fuq proposta mill-President jew minn xi membru ieħor tal-Bord Ġenerali. Kull proposta għandha tiddikjara r-raġunijiet li fuqhom hija bbażata u għandha tiġi kkomunikata lill-membri kollha tal-Bord Ġenerali. Fil-bidu ta’ kull laqgħa, il-Bord Ġenerali, fuq proposta mingħand il-President tal-BERS, għandu jadotta l-aġenda. Punt għandu jitneħħa wkoll mill-aġenda fuq talba tal-President tal-BERS jew ta’ mill-anqas ħames membri tal-Bord Ġenerali jekk id-dokumenti relatati ma jkunux ġew ippreżentati lill-membri tal-Bord Ġenerali fil-ħin dovut.
   3.   Il-Kap tas-Segretarjat tal-BERS għandu jħejji l-abbozz tal-minuti tal-proċeduri tal-Bord Ġenerali. Il-minuti għandhom jinkludu wkoll referenza għad-dokumenti ppreżentati lill-Bord Ġenerali, verbal tad-deċiżjonijiet adottati u/jew tal-konklużjonijiet milħuqa mill-Bord Ġenerali u l-lista ta’ dawk li attendew.
   4.   Il-President tal-BERS għandu jippreżenta l-abbozz tal-minuti lill-membri tal-Bord Ġenerali għall-kummenti u l-approvazzjoni bil-miktub sa mhux aktar tard minn ġimagħtejn wara l-laqgħa jew, jekk dan mhux possibbli, fil-laqgħa ta’ wara. Meta jiġu approvati, għandhom jiġu ffirmati mill-President tal-BERS.
   5.   Il-proċeduri tal-Bord Ġenerali għandhom ikunu kunfidenzjali
   6.   F’każ ta’ laqgħa straordinarja tal-Bord Ġenerali, l-iskadenzi msemmijin fl-Artikolu 4(2) u l-Artikolu 5(1) ta’ dawn ir-Regoli jistgħu jitqassru.
   Artikolu 6
   Modalitajiet tal-votazzjoni tal-Bord Ġenerali
   1.   Il-Bord Ġenerali għandu jivvota fuq talba tal-President tal-BERS. Il-President għandu jniedi wkoll proċedura ta’ votazzjoni fuq talba mingħand kwalunkwe membru tal-Bord Ġenerali bid-dritt tal-vot.
   2.   B’konformità mal-Artikolu 10(4) tar-Regolament (UE) Nru 1092/2010, kworum ta’ terz tal-membri bid-dritt tal-vot għandu jkun meħtieġ biex vot jittieħed mill-Bord Ġenerali. Jekk il-kworum ma jintlaħaqx, il-President tal-BERS jista' jsejjaħ laqgħa straordinarja li fiha jistgħu jittieħdu deċiżjonijiet bi kworum ta’ terz; l-Artikolu 2(2) għandu japplika..
   3.   Il-President tal-BERS jista' jniedi votazzjoni sigrieta jekk mitlub jagħmel dan minn tal-anqas ħames membri tal-Bord Ġenerali bid-dritt tal-vot. Votazzjoni sigrieta għandha ssir dejjem għall-voti tal-Bord Ġenerali relatati ma’ persuni.
   4.   Deċizjonijiet jistgħu jittieħdu wkoll permezz ta’ proċedura bil-miktub, sakemm ma joġġezzjonawx tal-anqas ħames membri tal-Bord Ġenerali. Proċedura bil-miktub għandha teħtieġ: (i) bħala regola mhux anqas minn ħamest ijiem ta’ xogħol biex tiġi kkunsidrata minn kull membru tal-Bord Ġenerali; u (ii) il-firma personali ta’ kull membru tal-Bord Ġenerali bid-dritt tal-vot, jew tal-membru alternattiv tagħhom skont l-Artiklu 9(3) ta’ Regolament (UE) Nru 1092/2010; u (iii) verbal ta’ kwalunkwe deċiżjoni bħal dik fil-minuti tal-laqgħa sussegwenti tal-Bord Ġenerali.
   
      KAPITOLU II
   
   
      
         L-Ewwel Viċi-President
      
   
   Artikolu 7
   Elezzjoni tal-Ewwel Viċi-President
   L-elezzjoni tal-Ewwel Viċi-Presdient tal-BERS, msemmija fl-Artikolu 5(2) ta' Regolament (UE) Nru 1092/2010, għandha sseħħ kif ġej:
   
               (a)
            
            
               l-entità elettorali għandha tkun magħmula mill-membri tal-Kunsill Ġenerali tal-Bank Ċentrali Ewropew (BĊE) ad personam;
            
         
               (b)
            
            
               il-President tal-BERS, bħala President tal-BĊE, għandu jistieden lill-membri tal-Kunsill Ġenerali tal-BĊE għal laqgħa tal-elezzjoni b' tal-anqas 15-il jum kalendarju avviż bil-quddiem. Il-President għandu jistaqsi wkoll għal espressjonijiet tal-interess mingħand il-membri tal-Kunsill Ġenerali tal-BĊE. Is-Segretarju tal-Kunsill Ġenerali tal-BĊE għandu jaġixxi fuq bażi ad hoc bħala Segretarju tal-entità elettorali.
            
         
               (c)
            
            
               il-President tal-BERS għandu jippreżenta l-lista ta’ kandidati għall-Ewwel Viċi-President lill-entità elettorali fuq il-bażi tal-espressjonijiet ta’ interess riċevuti sal-ftuħ tal-laqgħa elettorali;
            
         
               (d)
            
            
               l-Ewwel Viċi-President għandu jkun elett b’votazzjoni sigrieta. Fejn hemm kandidat wieħed biss, l-Ewwel Viċi-Presdient għandu jkun elett b’maġġoranza sempliċi tal-voti mitfugħin. Fejn hemm aktar minn kandidat wieħed, il-President tal-BERS għandu jipproċedi għal votazzjonijiet sigrieti suċċessivi. Fejn fl-ewwel votazzjoni, l-ebda wieħed mill-kandidati ma jirċievi maġġoranza sempliċi tal-voti mitfugħin, it-tieni votazzjoni għandha tinkludi ż-żewġ kandidati bl-ogħla numru ta' voti. F’każ ta’ parità bejn il-kandidati kklassifikati fit-tieni post, huma għandhom ikunu intitolati kollha biex jipparteċipaw fit-tieni votazzjoni;
            
         
               (e)
            
            
               fejn it-tieni votazzjoni ma tirriżultax f’maġġoranza sempliċi tal-voti mitfugħin għal xi kandidat, il-kandidat bl-ogħla numru ta’ voti għandu jiġi elett.
            
         
      KAPITOLU III
   
   
      
         Il-Kumitat ta’ Tmexxija
      
   
   Artikolu 8
   Sħubija
   1.   Membri tal-Bord Ġenerali li huma membri tal-Kunsill Ġenerali tal-BĊE, bl-eċċezzjoni tal-President tal-BERS, l-Ewwel Viċi-President tal-BERS u l-Viċi-President tal-BĊE, għandhom ikunu kandidati eliġibbli għall-elezzjoni tal-Kumitat ta’ Tmexxija msemmi fl-Artikolu 11(1)(c) tar-Regolament (UE) Nru 1092/2010.
   2.   Filwaqt li jikkunsidra n-numru ta’ Stati Membri fi ħdan u barra ż-żona tal-euro fil-ħin tal-elezzjoni, l-entità elettorali magħmula mill-membri tal-Bord Ġenerali li huma wkoll membri tal-Kunsill Ġenerali tal-BĊE għandha konsegwentement tiddetermina n-numru ta’ membri tal-Kumitat ta’ Tmexxija msemmi fl-Artikolu 11(1)(c) tar-Regolament (UE) Nru 1092/2010. Għal dan il-għan, l-entità elettorali għandha tirrawndja ‘l fuq jew ‘l isfel sal-eqreb numru sħiħ.
   3.   Filwaqt li jikkunsidra d-deċiżjoni tal-Bord Ġenerali msemmija aktar ‘il fuq, il-President tal-BERS għandu jistaqsi għal espressjonijiet ta’ interess mingħand kandidati eliġibbli sa mhux aktar tard minn 15-il jum kalendarju qabel l-elezzjoni. Il-President tal-BERS għandu jippreżenta l-lista ta’ kandidati lill-Bord Ġenerali fuq il-bażi tal-espressjonijiet ta’ interess riċevuti qabel il-ftuħ tal-laqgħa msejħa għall-elezzjoni.
   4.   Il-President għandu jorganizza votazzjoni sigrieta waħda jew aktar, li r-riżultat tagħhom għandu jkun illi l-kandidati eliġibbli li jirċievu l-ogħla numru ta’ voti jiġi eletti skont il-proporzjon mitlub taħt il-paragrafu 2. F’każ ta’ parità, iseħħu votazzjonijiet suċċessivi. Meta jkunu qed jivvutaw, il-membri tal-Bord Ġenerali li huma membri tal-Kunsill Ġenerali tal-BĊE għandhom jaraw li jiżguraw rappreżentazzjoni bbilanċjata tal-Istati Membri.
   5.   Maġġoranza sempliċi tal-voti tal-membri tal-Bord Ġenerali li huma membri tal-Kunsill Ġenerali tal-BĊE preżenti fil-laqgħa tal-Bord Ġenerali għandha tkun meħtieġa biex teleġġi kull wieħed mill-erba’ membri msemmijin fil-paragrafu 1.
   Artikolu 9
   Organizzazzjoni tal-laqgħat tal-Kumitat ta’ Tmexxija
   1.   Il-President tal-BERS għandu jippresiedi l-laqgħat tal-Kumitat ta’ Tmexxija.
   2.   Il-Kumitat ta’ Tmexxija għandu jiddeċiedi dwar id-dati tal-laqgħat tiegħu fuq proposta mingħand il-President tiegħu. Laqgħat ordinarji għandhom, bħala regola, iseħħu fi żmien l-erba’ ġimgħat li jippreċedu l-laqgħa tal-Bord Ġenerali.
   3.   Il-laqgħat jistgħu jsiru wkoll permezz ta’ telekonferenza, sakemm: (i) mill-anqas ħames membri tal-Kumitat ta’ Tmexxija ma joġġezzjonawx għal telekonferenza fil-laqgħat ordinarji; (ii) mill-anqas 10 membri tal-Kumitat ta’ Tmexxija ma joġġezzjonawx għal telekonferenza fil-laqgħat straordinarji.
   4.   Il-President tal-Kumitat ta’ Tmexxija jista' jistieden ukoll lil persuni oħra biex jattendu għal-laqgħat tiegħu fuq proposta mingħand il-President jew mingħand membri oħra tal-Kumitat ta’ Tmexxija, fejn xieraq u bla ħsara għall-konformità mar-rekwiżiti tal-kunfidenzjalità.
   5.   Membru tal-Kumitat ta’ Tmexxija li ma jistax jattendi għal laqgħa jista’ jaħtar membru alternattiv bil-miktub. Bħala regola l-President tal-Kumitat Xjentifiku Konsultattiv għandu jinbidel minn wieħed miż-żewġ Viċi-Presidenti tal-Kumitat Xjentifiku Konsultattiv. Il-Viċi-President tal-Kumitat Tekniku Konsultattiv għandu jkun il-membru alternattiv tal-President tal-Kumitat Tekniku Konsultattiv. Il-Kap tas-Segretarjat tal-BERS għandu jiġi nnotifikat bil-miktub b’dawn il-bidliet fiż-żmien dovut qabel il-laqgħa tal-Kumitat ta’ Tmexxija.
   Artikolu 10
   Aġenda u proċeduri
   1.   L-aġenda għal kull laqgħa tal-Kumitat ta’ Tmexxija għandha tkun proposta mill-President tal-BERS u tiġi adottata fil-bidu tal-laqgħa mill-Kumitat ta’ Tmexxija. Aġenda provviżorja għandha titfassal mill-President tal-BERS u għandha, fil-prinċipju, tintbagħat, flimkien mad-dokumenti relatati, lill-membri tal-Kumitat ta’ Tmexxija tal-anqas 10 jiem kalendarji qabel il-laqgħa. Il-membri kollha tal-Kumitat ta’ Tmexxija jistgħu jipproponu punti u dokumenti lill-President għall kunsiderazzjoni mill-Kumitat ta’ Tmexxija.
   2.   Il-Kumitat ta’ Tmexxija għandu jeżamina bil-quddiem punti fuq l-aġenda preliminari għal laqgħa tal-Bord Ġenerali flimkien mad-dokumentazzjoni rilevanti. Il-Kumitat ta’ Tmexxija għandu jiżgura l-preparazzjoni tal-inkartamenti għall-Bord Ġenerali u, fejn xieraq, għandu jipproponi għażliet jew soluzzjonijiet. Il-Kumitat ta’ Tmexxija għandu jirrapporta fuq bażi kontinwa lill-Bord Ġenerali dwar l-iżvilupp tal-attivitajiet tal-BERS.
   3.   Il-Kap tas-Segretarjat tal-BERS għandu jħejji abbozz tal-minuti tal-laqgħat tal-Kumitat ta’ Tmexxija u jippreżentah għal kummenti u approvazzjoni lill-membri tal-Kumitat ta’ Tmexxija permezz ta’ proċedura bil-miktub, bħala regola qabel il-laqgħa tal-Bord Ġenerali li tmiss. Il-minuti għandhom jiġu ffirmati mill-President tal-BERS.
   4.   Il-President tal-BERS għandu jkun responsabbli għas-segwitu ta’ kull punt t’azzjoni maqbul mill-Kumitat ta’ Tmexxija, inkluża t-trażmissjoni tad-deliberazzjonijiet tal-Kumitat ta’ Tmexxija lill-entitajiet l-oħra tal-BERS.
   5.   Il-minuti, l-attivitajiet u d-diskussjonijiet tal-Kumitat ta’ Tmexxija għandhom ikunu kunfidenzjali.
   
      KAPITOLU IV
   
   
      
         Il-Kumitat Xjentifiku Konsultattiv
      
   
   Artikolu 11
   Sħubija
   1.   Il-Kumitat ta’ Tmexxija għandu jipproponi l-15-il espert biex jiġu approvati mill-Bord Ġenerali taħt l-Artikolu 12(1) tar-Regolament (UE) Nru 1092/2010 skont il-prinċipji tal-pubbliċità, it-trasparenza, l-aċċess ugwali u n-non-diskriminazzjoni. Deċiżjoni tal-Bord Ġenerali għandha tispeċifika l-proċeduri u r-rekwiżiti għall-għażla, il-ħatra u s-sostituzzjoni tal-membri tal-Kumitat Xjentifiku Konsultattiv.
   2.   Il-President tal-BERS għandu jipproponi l-President u l-ewwel u t-tieni Viċi-Presidenti minn fost l-esperti maħtura bħala membri tal-Kumitat Xjentifiku Konsultattiv għall-ħatra mill-Bord Ġenerali, skont l-Artikoli 7(20 u 12 (2) tar-Regolament (UE) Nru 1092/2010. Il-President u ż-żewġ Viċi-Presidenti tal-Kumitat Xjentifiku Konsultattiv għandhom ikunu ċittadini tal-Unjoni Ewropea. Il-President tal-Kumitat Tekniku Konsultattiv ma jistax jinħatar bħala l-President jew Viċi-President tal-Kumitat Xjentifiku Konsultattiv.
   3.   Il-presidenza għandha tkun f’rotazzjoni bejn il-President u ż-żewġ Viċi-Presidenti maħtur kull 16-il xahar.
   4.   Il-Bord Ġenerali tal-BERS għandu jkun ikkonsultat dwar it-termini u l-kundizzjonijiet stabbiliti mill-BĊE għar-remunerazzjoni u r-rimborż tal-ispejjeż tal-15-il espert imsemmi aktar ’il fuq fi ħdan il-baġit allokat mill-BĊE għal dak il-għan.
   5.   Il-lista tal-membri tal-Kumitat Xjentifiku Konsultattiv għandha tkun ippubblikata fuq is-sit elettroniku tal-BERS.
   Artikolu 12
   Organizzazzjoni tal-laqgħat tal-Kumitat Xjentifiku Konsultattiv
   1.   Il-Kumitat Xjentifiku Konsultattiv għandu jiltaqa’ mill-inqas darbtejn fis-sena. Il-laqgħat għandhom jissejħu mill-President tal-Kumitat Xjentifiku Konsultattiv.
   2.   Il-President tal-Kumitat Xjentifiku Konsultattiv għandu jipproponi aġenda, mħejjija skont l-Artikolu 12(3) tar-Regolament (UE) Nru 1092/2010, u jippreżentaha lill-Kumitat Xjentifiku Konsultattiv għall-approvazzjoni.
   3.   Is-Segretarjat tal-BERS għandu jassisti lill-Kumitat Xjentifiku Konsultattiv. Il-Kap tas-Segretarjat tal-BERS għandu jattendi għal-laqgħat tal-Kumitat Xjentifiku Konsultattiv u jagħmel il-minuti, li għandhom ikunu ppreżentati għall-kummenti u l-adozzjoni fil-laqgħat sussegwenti, jew approvati qabel permezz ta’ proċedura bil-miktub.
   4.   Il-President tal-Kumitat Xjentifiku Konsultattiv għandu jirrapporta lill-Bord Ġenerali permezz tal-Kumitat ta’ Tmexxija.
   5.   Il-minuti, l-attivitajiet u d-diskussjonijiet tal-Kumitat Xjentifiku Konsultattiv għandhom ikunu kunfidenzjali. Ir-rapporti tiegħu jistgħu jkunu ppubblikati fejn dan ikun awtorizzat mill-Bord Ġenerali.
   
      KAPITOLU V
   
   
      
         Il-Kumitat Tekniku Konsultattiv
      
   
   Artikolu 13
   Organizzazzjoni ta’ laqgħat
   1.   Il-Kumitat Tekniku Konsultattiv għandu jiltaqa’ mill-inqas erba’ darbiet fis-sena. Il-laqgħat għandhom jissejħu mill-President tal-Kumitat Tekniku Konsultattiv.
   2.   L-awtoritajiet parteċipanti għandhom jinformaw lis-Segretarjat tal-BERS bl-ismijiet tar-rappreżentanti tagħhom. Fejn xieraq, l-awtoritajiet superviżorji nazzjonali kompetenti għandhom jinformaw lis-Segretarjat tal-BERS bl-isem tar-rappreżentant komuni tal-awtoritajiet superviżorji nazzjonali maħtur u bl-awtorità li għaliha jappartjenti. Is-Segretarjat tal-BERS għandu jżomm u jaġġorna lista ta' dan. Kull bidla għal din il-lista għandha tiġi nnotifikata lis-Segretarjat tal-BERS.
   3.   Fl-assenza ta’ rappreżentant komuni tal-awtoritajiet superviżorji nazzjonali kompetenti, rappreżentant wieħed biss tal-awtoritjajiet superviżorji nazzjonali għal kull Stat Membru għandu jpoġġi mal-mejda prinċipali matul id-diskussjonijiet dwar punti li għalihom huma jkunu nħatru bħala r-rappreżentant nazzjonali; ir-rappreżentanti l-oħra tal-awtoritajiet superviżorji nazzjonali għandhom jattendu bħala osservaturi. Fejn punti jaqgħu taħt il-kompetenza ta’ żewġ awtoritajiet superviżorji nazzjonali jew aktar, iridu jiġu konklużi arranġamenti speċjali bejniethom dwar kif tiġi implimentata r-regola tar-rotazzjoni msemmija fit-tieni subparagrafu tal-Artikolu 13(1) tar-Regolament (UE) Nru 1092/2010. Fejn l-awtoritajiet superviżorji nazzjonali ma jilħqux ftehim dwar l-implimentazzjoni tar-regola tar-rotazzjoni, ir-rappreżentant tal-bank ċentrali nazzjonali tal-Istat Membru rispettiv għandu jiddeċiedi, qabel kull laqgħa, liema rappreżentant għandu jpoġġi mal-mejda prinċipali għall-punti rispettivi u għandu jinforma lir-rappreżentanti dwar dan.
   4.   Il-President tal-BERS għandu jipproponi lill-Bord Ġenerali lista qasira ta’ tliet persuni, inklużi membri tal-Kumitat Tekniku Konsultattiv jew uffiċjali għolja tal-istituzzjonijiet membri tal-BERS, bħala kandidati għall-pożizzjoni ta’ President tal-Kumitat Tekniku Konsultattiv. Il-President tal-BERS għandu jorganizza votazzjoni sigrieta u għandu jaħtar lill-kandidat li jirċievi l-ogħla numru ta’ voti mill-membri tal-Bord Ġenerali. Il-mandat tal-President tal-Kumitat Tekniku Konsultattiv huwa ta' tliet snin u għandu jkun jiġġedded.
   5.   Il-membri tal-Kumitat Tekniku Konsultattiv għandhom jeleġġu minn fosthom il-Viċi-President tal-Kumitat Tekniku Konsultattiv. L-elezzjoni għandha ssir permezz ta’ votazzjoni sigrieta u b’maġġoranza sempliċi tal-voti mitfugħa. Ir-rappreżentant tal-Kumitat Xjentifiku Konsultattiv ma jistax jiġi elett Viċi-President tal-Kumitat Tekniku Konsultattiv. Il-mandat tal-Viċi-President tal-Kumitat Tekniku Konsultattiv huwa ta' tliet snin u għandu jkun jiġġedded.
   6.   Il-President tal-Kumitat Xjentifiku Konsultattiv għandu jaħtar lil wieħed mill-membri tal-kumitat tiegħu li mhuwiex il-President tal-Kumitat Tekniku Konsultattiv u lilu nnifsu bħala membru tal-Kumitat Tekniku Konsultattiv. Ir-rappreżentant tal-Kumitat Xjentifiku Konsultattiv jista’ jvarja skont il-punti diskussi fil-Kumitat Tekniku Konsultattiv.
   7.   Il-President tal-Kumitat Tekniku Konsultattiv għandu jipproponi aġenda mill-anqas 10 jiem kalendarji qabel il-laqgħa, imħejjija skont l-Artikolu 13(3) tar-Regolament (UE) Nru 1092/2010, u li għandha tiġi ppreżentata lill-Kumitat Tekniku Konsultattiv għall-approvazzjoni. Dokumenti għal punti tal-aġenda għandhom ikunu disponibbli lill-membri kollha tal-Kumitat Tekniku Konsultattiv mis-Segretarjat tal-BERS.
   8.   Il-Kumitat Tekniku Konsultattiv għandu jkun assistit mis-Segretarjat tal-BERS. Il-Kap tas-Segretarjat tal-BERS għandu jagħmel il-minuti tal-laqgħat tal-Kumitat Tekniku Konsultattiv, li għandhom jiġu ppreżentati għall-kummenti u l-adozzjoni sa mhux aktar tard minn ġimagħtejn wara l-laqgħa jew, jekk dan mhux possibbli, fil-laqgħa sussegwenti.
   9.   Il-President tal-Kumitat Tekniku Konsultattiv għandu jirrapporta lill-Bord Ġenerali permezz tal-Kumitat ta’ Tmexxija.
   10.   Il-minuti, l-attivitajiet u d-diskussjonijiet tal-Kumitat Tekniku Konsultattiv għandhom ikunu kunfidenzjali.
   
      KAPITOLU VI
   
   
      
         Is-Segretarjat tal-BERS
      
   
   Artikolu 14
   Kap tas-Segretarjat tal-BERS
   1.   Il-Bord Ġenerali għandu jkun ikkonsultat fuq il-kandidat(i) magħżulin mill-BĊE għall-pożizzjoni ta’ Kap tas-Segretarjat tal-BERS skont l-Artikolu 3(2) tar-Regolament (UE) Nru 1096/2010.
   2.   Persunal mis-Segretarjat tal-BERS jista’ jirrappreżenta lill-Kap tas-Segretarjat tal-BERS fil-laqgħat tal-Bord Ġenerali, il-Kumitat ta’ Tmexxija, il-Kumitat Tekniku Konsultattiv, il-Kumitat Xjentifiku Konsultattiv u kull laqgħa oħra, fejn xieraq, u jagħmilha ta’ deputat kap f’każ tal-assenza tal-Kap tas-Segretarjat tal-BERS.
   Artikolu 15
   Kompiti tas-Segretarjat tal-BERS
   1.   Il-Kap tas-Segretarjat tal-BERS għandu jkun responsabbli għall-organizzazzjoni u l-abbozzar tal-minuti tal-proċeduri tal-Bord Ġenerali u l-minuti tal-laqgħat kollha tal-Kumitat ta’ Tmexxija rispettivament. Huwa għandu jkun responsabbli għall-abbozzar tal-minuti tal-laqgħat tal-kumitati konsultattivi.
   2.   Il-Kap tas-Segretarjat tal-BERS għandu jassisti lill-Kumitat ta’ Tmexxija fit-tħejjija tal-laqgħat tal-Kumitat ta’ Tmexxija u tal-Bord Ġenerali; huwa għandu jassisti lill-presidenti tal-kumitati konsultattivi fit-twettiq tal-kompiti rispettivi tagħhom.
   3.   Is-Segretarjat tal-BERS għandu jwettaq il-kompiti tiegħu skont l-Artikolu 2 tar-Regolament (UE) Nru 1096/2010 u l-Artikolu 4(4) tar-Regolament (UE) Nru 1092/2010. Fost dawn il-kompiti, is-Segretarjat tal-BERS għandu inter alia:
   
               (a)
            
            
               jaġixxi bħala koordinatur u jiffaċilita l-kooperazzjoni fi ħdan il-BERS u bejn il-BERS, is-Sistema Ewropea tal-Banek Ċentrali, il-partijiet l-oħra tas-Sistema Ewropea ta’ Superviżjoni Finanzjarja, u istituzzjonijiet rilevanti oħra f’livell nazzjonali, Ewropew u internazzjonali u jiżgura flussi ta’ komunikazzjoni effiċjenti;
            
         
               (b)
            
            
               jikkontribwixxi għad-definizzjoni u r-reviżjoni tal-qafas makroprudenzjali kollu (għanijiet, għodod tal-politika, elementi operazzjonali) tal-BERS;
            
         
               (ċ)
            
            
               iwettaq analiżi u sintesi, iħejji noti għal diskussjoni mill-BERS, jappoġġja lill-Kumitat ta’ Tmexxija, jikkunsidra l-kontributi tal-membri tal-BERS u jidentifika kwistjonijiet għall-kunsiderazzjoni;
            
         
               (d)
            
            
               jibni ħiliet, b’kooperazzjoni mal-membri tal-BERS, dwar strumenti makrosuperviżorji u jevalwa strumenti makroprudenzjali bħala bażi għal rakkomandazzjonijiet potenzjali dwar il-politika tal-BERS;
            
         
               (e)
            
            
               jikkontribwixxi għat-tħejjija u l-monitoraġġ tas-segwitu ta’ twissijiet u rakkomandazzjonijiet;
            
         
               (f)
            
            
               iżomm ir-rekords u d-dokumenti tal-BERS, jamministra s-sit elettroniku tal-BERS u jieħu ħsieb il-korrispondenza tal-BERS;
            
         
               (g)
            
            
               jimmaniġġja r-riżorsi finanzjarji, materjali u umani allokati mill-BĊE lill-BERS skont l-Artikoli 2 u 3 tar-Regolament (UE) Nru 1096/2010 u r-regoli rilevanti tal-BĊE.
            
         
      KAPITOLU VII
   
   
      
         Il-BERS u S-Sistema Ewropea ta’ Superviżjoni Finanzjarja
      
   
   Artikolu 16
   Parteċipazzjoni fil-laqgħat tal-Bordijiet tas-Superviżuri tal-Awtoritajiet Superviżorji Ewropej
   Il-President tal-BERS għandu jipparteċipa bħala rappreżentant li ma jivvotax tal-BERS fil-laqgħat tal-Bordijiet tas-Superviżuri tal-Awtoritajiet Superviżorji Ewropej jew jista’ jaħtar membru alternattiv.
   Artikolu 17
   Parteċipazzjoni fil-laqgħat tal-Kumitat Konġunt tal-Awtoritajiet Superviżorji Ewropej
   1.   Il-President tal-BERS għandu jipparteċipa bħala osservatur fil-Kumitat Konġunt tal-Awtoritajiet Superviżorji Ewropej jew jista’ jaħtar membru alternattiv.
   2.   Il-President tal-BERS għandu jaħtar lill-Kap tas-Segretarjat tal-BERS jew rappreżentant sabiex jipparteċipa bħala osservatur fis-Sottokumitat dwar il-Konglomerati Finanzjarji jew sottokumitati oħrajn stabbiliti mill-Kumitat Konġunt.
   TITOLU 2
   
      TWISSIJIET U RAKKOMANDAZZJONIJIET
   
   Artikolu 18
   Attivitajiet ta’ tħejjija
   1.   Qabel l-adozzjoni ta’ twissija jew ta’ rakkomandazzjoni u bla ħsara għar-regoli xierqa dwar il-kunfidenzjalità, il-BERS jista’:
   
               (a)
            
            
               jibni fuq parir tekniku mingħand is-Sistema Ewropea tal-Banek Ċentrali, il-Kummissjoni Ewropea, l-Awtoritajiet Superviżorji Ewropej u l-awtoritajiet superviżorji nazzjonali;
            
         
               (b)
            
            
               ifittex il-fehmiet tal-indirizzati potenzjali li mhumiex irrappreżentati fil-Bord Ġenerali tal-BERS kif ukoll il-fehmiet tal-partijiet interessati rilevanti fis-settur privat;
            
         
               (ċ)
            
            
               jikkunsidra x-xogħol ta’ organizzazzjonijiet u organi internazzjonali tal-istabbiltà finanzjarja li qed iwettqu attivitajiet direttament relatati mal-kompiti tal-BERS.
            
         2.   Il-President tal-BERS jista’ jistaqsi lill-Kumitat Xjentifiku Konsultattiv u lill-Kumitat Tekniku Konsultattiv biex jagħtu l-parir tagħhom jew jagħtu assistenza..
   3.   Il-Bord Ġenerali jista’ jispeċifika ukoll proċeduri għall-ħruġ ta’ twissijiet u rakkomandazzjonijiet.
   Artikolu 19
   Adozzjoni
   1.   Twissijiet u rakkomandazzjonijiet għandhom ikunu rraġunati b’referenza għad-daqs tar-riskju sistemiku, kif identifikat, ivvalutat u mogħti prijorità, sabiex jinkiseb l-għan assenjat lill-BERS fl-Artikolu 3(1) tar-Regolament (UE) Nru 1092/2010.
   2.   Twissijiet u rakkomandazzjonijiet tal-BERS għandhom ikunu adottati mill-Bord Ġenerali u ffirmati f’ismu mill-President tal-BERS.
   3.   F’każ ta’ parità, il-President għandu jkollu l-vot deċiżiv għall-adozzjoni tagħhom.
   4.   Kull deċiżjoni tal-Bord Ġenerali li tadotta twissija jew rakkomandazzjoni għandha tispeċifika jekk hijiex ser tibqa’ kunfidenzjali jew tiġi ppubblikata. F’każ ta’ parità, il-President għandu jkollu l-vot deċiżiv.
   5.   Twissijiet u rakkomandazzjonijiet li l-pubblikazzjoni tagħhom tkun ġiet deċiża mill-Bord Ġenerali għandhom ikunu disponibbli fuq is-sit elettroniku tal-BERS. Huma għandhom ikunu ppubblikati ukoll fil-lingwi uffiċjali kollha tal-Unjoni fil-Ġurnal Uffiċjali tal-Unjoni Ewropea.
   Artikolu 20
   Segwitu ta’ twissijiet u rakkomandazzjonijiet
   1.   Il-Bord Ġenerali għandu jiżgura l-monitoraġġ mill-BERS tas-segwitu għat-twissijiet u r-rakkomandazzjonijiet adottati mill-BERS. Huwa għandu jivvaluta ukoll l-azzjonijiet u l-ġustifikazzjonijiet meħuda u kkomunikati mill-indirizzati tar-rakkomandazzjonijiet tal-BERS.
   2.   Il-Bord Ġenerali għandu jiddeċiedi jekk rakkomandazzjoni tal-BERS ġietx segwita u jekk l-indirizzati naqsux milli jagħtu ġustifikazzjoni xierqa għan-nuqqas t’azzjoni tagħhom taħt l-Artikolu 17(2) tar-Regolament (UE) Nru 1092/2010.
   3.   Il-Bord Ġenerali jista’ jistieden lill-indirizzati ta’ twissijiet jew rakkomandazzjonijiet tal-BERS għal laqgħa tal-Bord Ġenerali biex jippreżentaw il-fehmiet tagħhom qabel jew wara l-adozzjoni ta’ dawn it-twissijiet jew rakkomandazzjonijiet. Il-Bord Ġenerali għandu jikkunsidra b’mod xieraq dawn il-fehmiet.
   Artikolu 21
   Talbiet speċifiċi
   Risposti tal-BERS għal stediniet mill-Parlament Ewropew, il-Kunsill jew il-Kummissjoni, taħt l-Artikolu 19(3) tar-Regolament (UE) Nru 1092/2010, biex jeżamina kwistjonijiet speċifiċi, għandhom bħala regola jsiru pubbliċi.
   TITOLU 3
   
      OPERAZZJONI
   
   Artikolu 22
   Kunfidenzjalità tal-informazzjoni tal-BERS
   1.   Is-Segretarjat tal-BERS għandu jikklassifika u jiġġestixxi l-informazzjoni u d-dokumenti relatati mal-BERS skont ir-regoli interni tal-BĊE u kwalunkwe regoli supplimentari dwar il-kunfidenzjalità adottati mill-BĊE u/jew il-BERS għall-finijiet tal-funzjonament tal-BERS skont ir-Regolament (UE) Nru 1092/2010 u r-Regolament (UE) Nru 1096/2010.
   2.   Il-Bord Ġenerali għandu jadotta kull miżuri meħtieġa sabiex jiżgura l-applikazzjoni tar-regoli msemmija fil-paragrafu 1 għal kull persuna li taħdem jew li ħadmet għal jew b’konnessjoni mal-BERS.
   3.   Il-minuti tal-Kumitat ta’ Tmexxija, il-Kumitat Xjentifiku Konsultattiv u l-Kumitat Tekniku Konsultattiv għandhom ikunu disponibbli għall-membri tal-Bord Ġenerali.
   Artikolu 23
   Post tal-laqgħat
   Il-Bord Ġenerali, il-Kumitat ta’ Tmexxija, il-Kumitat Xjentifiku Konsultattiv u l-Kumitat Tekniku Konsultattiv għandhom normalment iżommu l-laqgħat tagħhom fil-bini tal-BĊE.
   Artikolu 24
   Sitwazzjonijiet ta’ emerġenza
   Il-Bord Ġenerali jista' jitstabbilixxi regoli interni sabiex jiffaċilita t-teħid tad-deċiżjonijiet u l-kontinwità tal-operat f’sitwazzjonijiet ta’ emerġenza. Dawn ir-regoli għandhom sa fejn possibbli jirrispettaw dawn ir-Regoli tal-Proċedura.
   Artikolu 25
   Konsultazzjonijiet pubbliċi u seduti
   1.   Fit-twettiq tal-kompiti tiegħu u fejn xieraq, il-BERS jista’ jagħmel konsultazzjonijiet pubbliċi li jikkonċernaw kwistjonijiet li jaqgħu taħt il-kompetenza tiegħu. Il-BERS għandu jippubblika r-riżultati tal-proċedura ta’ konsultazzjoni fuq is-sit elettroniku tiegħu.
   2.   Il-Bord Ġenerali, il-Kumitat ta’ Tmexxija, il-Kumitat Tekniku Konsultattiv u l-Kumitat Xjentifiku Konsultattiv jistgħu jagħmlu seduti pubbliċi jew mhux pubbliċi. Partijiet interessati jew esperti li għandhom jiġu intervistati f’seduta għandhom jintgħażlu b’mod mhux diskriminatorju biex jindirizzaw sew sitwazzjonijiet speċifiċi.
   Artikolu 26
   Kodiċi ta’ Kondotta
   Il-Bord Ġenerali għandu jadotta Kodiċi ta’ Kondotta għall-membri tal-Bord Ġenerali, il-Kumitat ta’ Tmexxija, il-Kumitat Tekniku Konsultattiv u l-Kumitat Xjentifiku Konsultattiv sabiex titkattar il-fiduċja fl-integrità tal-BERS. Il-Kodiċi ta’ Kondotta għandu jkun ippubblikat fis-sit elettroniku tal-BERS.
   Artikolu 27
   Strumenti legali
   1.   L-istrumenti legali kollha tal-BERS għandhom jiġu numerati b’mod sekwenzjali għal identifikazzjoni faċli. Il-Segretarjat tal-BERS għandu jieħu passi biex jiżgura l-kustodja sikura tal-verżjonijiet oriġinali, in-notifika tal-indirizzati u, kif xieraq, il-pubblikazzjoni fil-lingwi uffiċjali kollha tal-Unjoni fil-Ġurnal Uffiċjali ta’ l-Unjoni Ewropea tal-istrumenti legali li l-pubblikazzjoni tagħhom tkun ġiet deċiża espressament mill-Bord Ġenerali.
   2.   Il-prinċipji tar-Regolament tal-Kunsill Nru 1 li jistabbilixxi l-lingwi li għandhom jintużaw mill-Komunità Ekonomika Ewropea tal-15 ta’ April 1958 (3) għandhom japplikaw għall-atti legali tal-BERS.
   Artikolu 28
   Skambju ta’ informazzjoni
   1.   Il-Bord Ġenerali għandu jadotta deċiżjonijiet relatati mal-ġbir ta’ informazzjoni skont Artikolu 15 tar-Regolament (UE) Nru 1092/2010 u Artikoli 2 u 5 tar-Regolament (UE) Nru 1096/2010.
   2.   Il-ftehim imsemmija fl-Artikolu 8(4) tar-Regolament (UE) Nru 1092/2010 u kull ftehim ieħor ma’ istituzzjonijiet jew awtoritajiet oħra relatat mal-iskambju ta’ informazzjoni, inkluża informazzjoni kunfidenzjali, għandhom ikunu approvati mill-Bord Ġenerali u ffirmati mill-President tal-BERS f’ismu.
   Artikolu 29
   Rapport Annwali
   Il-Bord Ġenerali tal-BERS għandu jadotta u jippubblika r-rapport annwali tal-BERS.
   Artikolu 30
   Komunikazzjoni, tħabbir u pubblikazzjonijiet
   Il-komunikazzjoni ġenerali u t-tħabbir ta’ deċiżjonijiet meħuda mill-BERS jistgħu jiġu ppubblikati fuq is-sit elettroniku tal-BERS, fil-Ġurnal Uffiċjali tal-Unjoni Ewropea jew permezz ta’ servizzi bil-wajer komuni għal swieq finanzjarji jew kwalunkwe mezz tax-xandir ieħor. Il-pubblikazzjonijiet tal-BERS għandhom jiġu ppubblikati fuq is-sit elettroniku tal-BERS fejn xieraq.
   Artikolu 31
   Djalogu mal-Parlament Ewropew
   Il-ftehim imsemmi fl-Artikolu 19(5) tar-Regolament (UE) Nru 1092/2010 għandu jkun approvat mill-Bord Ġenerali u ffirmat mill-President tal-BERS f’ismu.
   
      Magħmul fi Frankfurt am Main, l-20 ta’ Jannar 2011.
      
         
            Il-President tal-BERS
         
         Jean-Claude TRICHET
      
   
   
      (1)  ĠU L 331, 15.12.2010, p. 1.
   
      (2)  ĠU L 331, 15.12.2010, p. 162.
   
      (3)  ĠU 17, 6.10.1958, p. 385/58.